En stor buket blomster, slik, skilte og danske flag var med som rekvisitter, da en gruppe borgere fra Vollsmose lørdag besøgte skadestuen på Odense Universitetshospital.

Børn og voksne kom for at markere deres afstand til det angreb på skadestuen, som har været så omtalt i medierne.

Vi blev som alle andre chokeret og forbavset over denne lede og absurde begivenhed Vollsmose-borgerne

Erklæring

Ifølge fyens.dk blev der oplæst en erklæring:

- Vi blev som alle andre chokeret og forbavset over denne lede og absurde begivenhed, hed det blandt andet.

Blomsterne blev overrakt til ledende overlæge Michael Hansen-Nord, der tog imod Vollsmose-gruppen.

Læs også : Vollsmoses hotspot-chef fyret

Vi elsker Danmark

Nogle af børnene havde danske flag i hænderne, og en lille dreng bar på et skilt med teksten "vi elsker Danmark," skriver fyens.dk.

Ifølge politiet deltog mellem 60 og 70 mænd i angrebet på skadestuen natten til 21. august.

Angiveligt ville flokken have fat i en 26-årig mand, der kort forinden var blevet såret af skud og knivstik ved Vollsmose Torv.

Fængslet for uro

Flokken begik hærværk på skadestuen, hvor politifolk trak pistoler for at holde mængden på afstand.

Læs også : 19-årig varetægtsfængslet for skadestueuro

To unge sidder fængslet for den grove uro, hærværk og trusler mod politifolk og sygehuspersonale.

Tre andre er varetægtsfængslet dels for at have affyret skud mod den 26-årige og dennes bror og for grov vold mod den 26-årige.